1Pujoe kheueh TUHAN! sabab jroh that teupujoe Gobnyan, dan keubit galak keu teumeuca-e lagu seumujoe keu Gobnyan! 2TUHAN geupeupuléh Yerusalem; ureuëng-ureuëng nyang ka teuböih geupeuwoe lom teuma. 3Gobnyan geupeupuléh ureuëng nyang ka patah até, dan geubalot bubena luka-luka awaknyan. 4Gobnyan nyang peuteuntée padubna jeumeulah bintang di langét ijo, dan maséng-maséng bintang nyan Gobnyan boh nan. 5Keubit raya dan hebat TUHAN geutanyoe, keubijaksanaan Gobnyan hana teuhingga. 6Gobnyan nyang peudong ureuëng nyang keunong teugon, teuma ureuëng jeuhet Gobnyan nyang tiek ateueh tanoh. 7Meuca-e kheueh deungon lagu puja ngon pujoe ubak TUHAN, peumeuén kheueh keucapi keu Allah geutanyoe. 8Gobnyan kheueh nyang lheueng awan di langét manyang; Gobnyan nyang peutron ujeuen ateueh bumoe, dan nyang peutimoh naleueng jitimoh di ateueh bukét. 9Gobnyan nyang bri uempeuen keu beulatang, dan keu aneuëk cicém gagak nyang meuciéb-ciéb jimeuhôi ma. 10Keusukaan TUHAN bukon kheueh bak guda nyang teuga; dan bukon cit teuma ubak peujuang nyang gagah beurani. 11TUHAN harok ubak ureuëng nyang taqwa, dan ubak ureuëng nyang teutab meuharab geunaséh ubak Gobnyan. 12Pujoe kheueh TUHAN, hai Yerusalem! Pujoe kheueh Allah gata, hai Sion! 13Sabab Gobnyan nyang peukong pintoe-pintoe geureubang gata, dan nyang bri beureukat keu peunduduek gata. 14Gobnyan nyang jaga daerah gata jeuet teutab aman, dan nyang peutroe gata deungon boh gandom nyang paleng gét. 15Gobnyan nyang bri peurintah ubak bumoe, dan haba Gobnyan bagaih that jipeubuet laju. 16Gobnyan nyang peutron salju nyang putéh lagée gapeueh, dan nyang peuhambo iémbon kreueh lagée abée. 17Gobnyan nyang peutron ujeuen éeh lagée batée keurikée; hana ureuëng nyang ék jiteun nibak leupie ngon sijuek nyan. 18Dan ateueh peurintah Gobnyan éeh nyan pi caye; laju geuyueb angén, dan ié pih laju ji ile. 19Gobnyan nyang peusampoe peusan Geuh ubak umat Gobnyan, keuputosan dan huköm Gobnyan keu umat nyang ka geupiléh. 20Hai lagéenyan hana geupeubuet ubak bansa-bansa laén, awaknyan hana jituri ubak huköm-huköm Gobnyan. Pujoe kheueh TUHAN!
Copyright